ঠিক বলেছেন ওভেনডেন। সংখ্যা আবিষ্কারের ইতিহাস মানবজাতির ইতিহাসেরও অনেকখানি। আর, আমাদের জীবনে সংখ্যার মহিমা? তা যে বলে শেষ করা যায় না। সকালে ঘুম ভেঙে ওঠার পর থেকে রাতে ঘুমোতে যাওয়ার সময় পর্যন্ত জাগরণের প্রতিটি মুহূর্তে সংখ্যা মানুষের জীবনযাপনের সঙ্গে জড়িত। বিশেষজ্ঞ বা পণ্ডিতদের জটিল কাজ বাদ দিলেও, আমজনতার প্রতি পদক্ষেপ সংখ্যা-নির্ভর। পাঠক, ভাবুন তো সংখ্যা বিনে আপনার একটা দিন। আর দিন বলছি কেন, কল্পনা করুন একটা মাত্র ঘণ্টা। ঘুম থেকে উঠলেন আপনি। ঘড়ি নেই, তারিখ নেই, স্টক মার্কেট রিপোর্ট নেই, খবরের কাগজে খেলাধুলোর রিপোর্ট নেই, অফিস যাওয়ার বাস নেই। সংখ্যা না থাকলে ও সব কোথায়! হ্যাঁ, ঠিক এইখানে জীবকুলে মানুষ একেবারে আলাদা সদস্য। তার ‘মানুষ’ হয়ে ওঠার পিছনে ওই সংখ্যা-জ্ঞান এবং সংখ্যা নাড়াচাড়ার ক্ষমতার বিবর্তন যেন দেবতার বর হিসেবে কাজে লেগেছে। ওই জ্ঞান এবং ক্ষমতা বিনে চারপাশের দুনিয়া অন্ধকার।